CELEX: 52018PC0753
Language: da
Date: 2018-11-19
Title: Forslag til RÅDETS AFGØRELSE om den holdning, som skal indtages på Unionens vegne på konferencen mellem parterne i Rotterdam-konventionen vedrørende overholdelsesprocedurer

EUROPA-KOMMISSIONEN
            Bruxelles, den 19.11.2018
            COM(2018) 753 final
            2018/0391(NLE)
            Forslag til
            RÅDETS AFGØRELSE
            om den holdning, som skal indtages på Unionens vegne på konferencen mellem parterne i Rotterdam-konventionen vedrørende overholdelsesprocedurer
            
               
         
         
            
               
            
               BEGRUNDELSE
            
            
               1.Forslagets genstand
            
            
               Dette forslag vedrører afgørelsen om fastlæggelse af den holdning, som skal indtages på Unionens vegne på konferencen mellem parterne i Rotterdam-konventionen i forbindelse med det påtænkte forslag til et bilag med procedurer og institutionelle mekanismer til påvisning af manglende overholdelse.
            
            
               2.Baggrund for forslaget
            
            
               2.1.Rotterdam-konventionen
            
            
               Formålet med Rotterdam-konventionen om proceduren for forudgående informeret samtykke for visse farlige kemikalier og pesticider i international handel ("konventionen") er at styrke det fælles ansvar og samarbejdet mellem parterne i den internationale handel med farlige kemikalier med henblik på at beskytte menneskers sundhed og miljøet og bidrage til en miljømæssigt forsvarlig anvendelse af kemikalierne. Konventionen fastsætter juridisk bindende forpligtelser for gennemførelsen af proceduren for forudgående informeret samtykke ("PIC-proceduren") og beskytter lande, særlig udviklingslande, mod uønsket eksport af kemikalier fra producerende lande ved at pålægge de eksporterende parter eksportforpligtelser. 
            
            
               Aftalen trådte i kraft den 24. februar 2004.
            
            
               Den Europæiske Union er part i aftalen
                  1
               .
            
            
               2.2.Konferencen mellem parterne i Rotterdam-konventionen
            
            
               Partskonferencen, som er nedsat i henhold til konventionens artikel 18, er Rotterdamkonventionens beslutningstagende organ. Organet træder normalt sammen hvert andet år for at overvåge gennemførelsen af konventionen. Det undersøger også de kemikalier, som Kemikalieundersøgelseskomitéen forelægger det til gennemgang.
            
            
               I henhold til artikel 44 og 45 i forretningsordenen for konferencen mellem parterne i Rotterdam-konventionen har hver part én stemme. Regionale organisationer for økonomisk integration såsom EU udøver deres stemmeret med et antal stemmer svarende til antallet af de af deres medlemsstater, der er parter i konventionen.
            
            
               2.3.Partskonferencens påtænkte retsakt
            
            
               På det niende ordinære møde, som finder sted fra den 29. april til den 10. maj 2019, vil partskonferencen overveje at vedtage et yderligere bilag om procedurer og institutionelle mekanismer til påvisning af manglende overholdelse ("den påtænkte retsakt"). Det foreslåede nye bilag omfatter med de fornødne ændringer den samme tekst, som tidligere er blevet drøftet på det syvende og ottende møde i partskonferencen, og som det overvældende flertal af parterne støttede.
            
            
               Bilaget vil være omfattet af anvendelsesområdet for konventionens artikel 22, stk. 2, som fastsætter en procedure for vedtagelse af bilag vedrørende "proceduremæssige, videnskabelige, tekniske eller administrative spørgsmål". Den påtænkte retsakt indebærer anvendelsen af en eksisterende aftale, som ikke ændrer konventionens anvendelsesområde eller indhold. 
            
            
               Formålet med den påtænkte retsakt er at gøre gennemførelsen af Rotterdam-konventionen mere effektiv ved at indføre en mekanisme for manglende overholdelse som krævet i konventionens artikel 17. Artikel 17 fastsætter følgende: "Partskonferencen udformer og godkender hurtigst muligt procedurer og institutionelle mekanismer til påvisning af manglende overholdelse af konventionens bestemmelser og til behandling af parter, som overtræder bestemmelserne". 
            
            
               Påvisning af manglende overholdelse er afgørende, når det drejer sig om at øge gennemsigtigheden hos parterne og deres villighed til at opfylde deres internationale forpligtelser. Det vedhæftede forslag fastsætter en alternativ metode til at støtte de parter, som ønsker at oprette overholdelsesprocedurer, og anvende den tekst, der allerede er udarbejdet på partskonferencens tidligere møder. Formålet er at begynde at udnytte fordelene ved en etableret understøttende overholdelsesmekanisme, som skal bidrage til at kortlægge problemer og løsninger vedrørende overholdelse og i sidste ende gøre konventionen mere effektiv. 
            
            
               Selv om konventionens ordlyd tydeligt viser, at producerer og mekanismer til håndtering af manglende overholdelse skal udformes og godkendes "hurtigst muligt" har parterne, 14 år efter konventionens ikrafttræden og efter forhandlinger på alle de otte møder, der siden er blevet afholdt i partskonferencen, endnu ikke vedtaget sådanne procedurer og mekanismer.
            
            
               I henhold til konventionens artikel 22, stk. 1, kommer det foreslåede bilag til konventionen til at udgøre "en integreret del heraf, og medmindre andet er udtrykkeligt anført, er enhver henvisning til denne konvention ligeledes en henvisning til bilagene hertil". Vedtagelsen af bilaget kræver ikke parternes ratifikation for at træde i kraft. Desuden vil enhver part, som er imod forslaget, have mulighed for fravælge anvendelsen af det nye bilag, jf. artikel 22, stk. 3, litra b), som giver en udvej for de stater, som stemmer imod forslaget. Den påtænkte retsakt bliver således bindende for alle parter, som ikke har fravalgt anvendelsen af den.
            
         
         
            
               3.Den holdning, der skal indtages på Unionens vegne
            
            
               Eftersom Den Europæiske Union er leder inden for udformningen af miljøpolitik, er det yderst vigtigt for den at bekræfte sit tilsagn om at fremme bedre gennemførelse af multilaterale miljøaftaler og -standarder. Medlemsstaternes delegationer har allerede på mødet i Gruppen vedrørende Miljøet på Internationalt Plan (internationale kemikalier) den 7. juni 2018 udtrykkeligt på EU's vegne støttet initiativet til et forslag om at oprette overholdelsesmekanismen ved et yderligere bilag.
            
            
               Desuden er initiativet i overensstemmelse med Juncker-Kommissionens prioritet om, at Unionen skal være en stærkere global aktør, og med målene for bæredygtig udvikling, særlig vedrørende sundhed (3) og ansvarligt forbrug og ansvarlig produktion (12) og med det syvende miljøhandlingsprogram.
            
            
               Unionen bør derfor støtte det foreslåede bilag og medsponsorere det forud for partskonferencens niende møde.
            
            
               Den holdning, der skal indtages på Unionens vegne på partskonferencen, skal fastlægges, da det yderligere bilag bliver bindende for Unionen. Holdningen bør fastlægges snarest muligt for at sikre medsponsoreringen af det yderligere bilag.
            
            
               4.Retsgrundlag
            
            
               4.1.Proceduremæssigt retsgrundlag
            
            
               4.1.1.Principper
            
            
               I henhold til artikel 218, stk. 9, i traktaten om Den Europæiske Unions funktionsmåde (TEUF) vedtager Rådet afgørelser om "fastlæggelse af, hvilke holdninger der skal indtages på Unionens vegne i et organ nedsat ved en aftale, når dette organ skal vedtage retsakter, der har retsvirkninger, bortset fra retsakter, der supplerer eller ændrer den institutionelle ramme for aftalen".
            
            
               Begrebet "retsakter, der har retsvirkninger" omfatter retsakter, der har retsvirkninger i medfør af de folkeretlige regler, der gælder for det pågældende organ. Det omfatter også retsforskrifter, der ikke har bindende virkning i henhold til folkeretten, men som "vil kunne få afgørende indflydelse på indholdet af de regler, der vedtages af EU-lovgiver"
                  2
               .
            
            
               4.1.2.Anvendelse på det foreliggende tilfælde
            
            
               Partskonferencen er et organ, der er nedsat ved en aftale, nemlig Rotterdam-konventionen om proceduren for forudgående informeret samtykke for visse farlige kemikalier og pesticider i international handel.
            
            
               Den retsakt, som partskonferencen skal vedtage, er en retsakt, der har retsvirkninger. Den påtænkte retsakt bliver bindende i henhold til folkeretten i overensstemmelse med artikel 22, stk. 1, i Rotterdam-konventionen. 
            
            
               Den påtænkte retsakt hverken supplerer eller ændrer den institutionelle ramme for aftalen. Den får heller ikke afgørende indflydelse på indholdet af EU-lovgivningen.
            
            
               Det proceduremæssige retsgrundlag for den foreslåede afgørelse er derfor artikel 218, stk. 9, i TEUF.
            
            
               4.2.Materielt retsgrundlag
            
            
               4.2.1.Principper
            
            
               Det materielle retsgrundlag for en afgørelse i henhold til artikel 218, stk. 9, i TEUF afhænger hovedsagelig af formålet med og indholdet af den påtænkte retsakt, hvortil der skal indtages en holdning på Unionens vegne. Hvis den påtænkte retsakt har et dobbelt formål eller består af to led, og det ene af disse formål eller disse led kan bestemmes som det primære, mens det andet kun er sekundært, skal den afgørelse, der vedtages i henhold til artikel 218, stk. 9, i TEUF, have ét materielt retsgrundlag, nemlig det, som det primære eller fremherskende formål eller led tilsiger. 
            
            
               4.2.2.Anvendelse på det foreliggende tilfælde
            
            
               Hovedformålet med og indholdet af den påtænkte retsakt vedrører miljøet. De foranstaltninger, der vedtages i henhold til Rotterdam-konventionen er i vidt omfang af handelsrelateret art og har samtidig et miljømæssigt mål. 
            
         
         
            
               4.3.Konklusion
            
            
               Retsgrundlaget for den forslåede afgørelse bør være artikel 207, stk. 3, og artikel 192, stk. 1, i TEUF sammenholdt med artikel 218, stk. 9, i TEUF.
            
            
               5.Offentliggørelse af den påtænkte retsakt
            
            
               Da partskonferencens retsakt gennemfører Rotterdam-konventionen ved et nyt proceduremæssigt bilag, bør denne offentliggøres i Den Europæiske Unions Tidende efter vedtagelsen.
            
            
               2018/0391 (NLE)
            
            
               Forslag til
            
            
               RÅDETS AFGØRELSE
            
            
               om den holdning, som skal indtages på Unionens vegne på konferencen mellem parterne i Rotterdam-konventionen vedrørende overholdelsesprocedurer
            
            
               RÅDET FOR DEN EUROPÆISKE UNION HAR —
            
            
               under henvisning til traktaten om Den Europæiske Unions funktionsmåde, særlig artikel 192, stk. 1, og artikel 207, stk. 3, sammenholdt med artikel 218, stk. 9,
            
            
               under henvisning til forslag fra Europa-Kommissionen, og
            
            
               ud fra følgende betragtninger:
            
            
               (1)Rotterdam-konventionen om proceduren for forudgående informeret samtykke for visse farlige kemikalier og pesticider i international handel ("konventionen") blev indgået på Unionens vegne ved Rådets afgørelse 2006/730/EF
                  3
                og trådte i kraft den 24. februar 2004. 
            
            
               (2)I henhold til konventionens artikel 22 kan partskonferencen vedtage yderligere bilag til konventionen vedrørende "proceduremæssige, videnskabelige, tekniske eller administrative spørgsmål".
            
            
               (3)På partskonferencens niende ordinære møde, som finder sted fra den 29. april til den 10. maj 2019, vil parterne overveje at vedtage et yderligere bilag, hvorved der indføres en mekanisme til påvisning af manglende overholdelse som krævet i konventionens artikel 17.
            
            
               (4)Den holdning, der skal indtages på Unionens vegne på partskonferencen, bør fastlægges, da det yderligere bilag bliver bindende for Unionen.
            
            
               (5)Unionen bekræfter, at det er af afgørende betydning at fremme og engagere sig globalt for en bedre gennemførelse af multilaterale miljøaftaler og -standarder —
            
            
               VEDTAGET DENNE AFGØRELSE:
            
            
               Artikel 1
            
            
               Den holdning, der skal indtages på Unionens vegne på den kommende konference mellem parterne i Rotterdam-konventionen, er at støtte det udkast til retsakt ("den påtænkte retsakt"), der er knyttet som bilag til denne afgørelse og/eller eventuelle forbedringer, som resulterer i vedtagelsen af procedurer og institutionelle mekanismer til påvisning af manglende overholdelse.
            
         
         
            
               Artikel 2
            
            
               Denne afgørelse er rettet til Kommissionen. 
            
            
               Artikel 3
            
            
               Den påtænkte retsakt offentliggøres i Den Europæiske Unions Tidende efter dens vedtagelse af konferencen mellem parterne i Rotterdam-konventionen.
            
            
               Udfærdiget i Bruxelles, den […].
            
            
               
                     På Rådets vegne
               
               
                     Formand
               
            
         
         
            
                  
                     (1)
                  
                        2006/730/EF: Rådets afgørelse af 25. september 2006 om indgåelse på Det Europæiske Fællesskabs vegne af Rotterdam-konventionen om proceduren for forudgående informeret samtykke for visse farlige kemikalier og pesticider i international handel EUT L 299 af 28.10.2006, s. 23 (ES, CS, DA, DE, ET, EL, EN, FR, IT, LV, LT, HU, NL, PL, PT, SK, SL, FI, SV) EUT L 335M af 13.12.2008, s. 514 (MT).
               
               
                  
                     (2)
                  
                        Domstolens dom af 7. oktober 2014, Tyskland mod Rådet, C-399/12, ECLI:EU:C:2014:2258, præmis 61-64. 
               
               
                  
                     (3)
                  
                        EUT L 299 af 28.10.2006, s. 23.
               
            
      
    ---documentbreak--- 
      
         
               EUROPA-KOMMISSIONEN
            Bruxelles, den 19.11.2018
            COM(2018) 753 final
            BILAG
            til
            RÅDETS AFGØRELSE
            om den holdning som skal indtages på Unionens vegne på konferencen mellem parterne i Rotterdam-konventionen vedrørende overholdelsesprocedurer
            
               
         
         
            
               BILAG
            
            
               Udkast til afgørelse RC-9/[ ]: Procedurer og mekanismer vedrørende overholdelse af Rotterdamkonventionen
            
            
                  
            
            
               Indgivet af ... 
            
            
               Beslutter at vedtage bilag VII til konventionen om fastsættelse af procedurer og mekanismer vedrørende overholdelse af Rotterdamkonventionen, jf. bilaget til nærværende afgørelse. 
            
            
               TILLÆG. 
            
            
               Bilag VII: Procedurer og mekanismer vedrørende overholdelse af Rotterdamkonventionen
            
            
               (1)Der nedsættes herved en overholdelseskomité (i det følgende benævnt komitéen).
            
            
               Medlemmer
            
            
               (2)Komitéen består af 15 medlemmer. Medlemmerne udpeges af parterne og vælges af partskonferencen på grundlag af ligelig geografisk fordeling af de fem regionale grupper i De Forenede Nationer. 
            
            
               (3)Medlemmerne skal have ekspertise og særlige kvalifikationer på de områder, der er omfattet af konventionen. De varetager deres hverv på objektiv vis og i konventionens bedste interesse.
            
            
               Valg af medlemmer
            
            
               (4)På sit første møde efter dette bilags ikrafttræden vælger partskonferencen otte medlemmer af komitéen for én mandatperiode og syv medlemmer for to mandatperioder. Ved hvert af de derpå følgende ordinære møder vælger partskonferencen nye medlemmer for to mandatperioder til at erstatte de medlemmer, hvis mandat er udløbet eller er ved at udløbe. Medlemmerne kan højst udøve deres hverv i to på hinanden følgende perioder. I forbindelse med dette bilag forstås ved "mandatperiode" den periode, som begynder ved afslutningen på et ordinært møde i partskonferencen og slutter ved det næste ordinære møde i partskonferencen. 
            
            
               (5)Hvis et medlem af komitéen fratræder eller på anden måde ikke er i stand til at fuldføre sin mandatperiode eller varetage sine funktioner, udpeger den part, som udpegede medlemmet, en stedfortræder for resten af mandatperioden.
            
            
               Ledelse
            
            
               (6)Komitéen vælger selv sin formand. En næstformand og en ordfører vælges efter et rotationsprincip af Komitéen i overensstemmelse med regel 30 i partskonferencens forretningsorden. 
            
            
               Møder
            
            
               (7)Komitéen afholder møder efter behov og, når det er muligt, i forbindelse med møder i partskonferencen eller konventionens andre organer. 
            
            
               (8)Med forbehold af nedenstående stk. 9 er møderne i komitéen tilgængelige for parterne og for offentligheden, medmindre komitéen træffer anden afgørelse.
            
         
         
            
               Når komitéen behandler skriftlige bemærkninger i henhold til stk. 12 og 13, er møderne i komitéen tilgængelige for parterne og lukkede for offentligheden, medmindre den part, hvis overholdelse drages i tvivl, aftaler andet.
            
            
               De parter eller observatører, for hvilke møderne er tilgængelige, har ikke ret til at deltage i mødet, medmindre komitéen og den part, hvis overholdelse drages i tvivl, aftaler andet. 
            
            
               (9)Hvis der fremsættes en skriftlig bemærkning vedrørende en parts eventuelle manglende overholdelse, indbydes den pågældende part til at deltage i komitéens behandling af den skriftlige bemærkning. Parten må dog ikke deltage i udarbejdelsen og vedtagelsen af en henstilling eller konklusion fra komitéen.
            
            
               (10)Komitéen bestræber sig på at nå til enighed ved konsensus om alle væsentlige spørgsmål. Hvis dette ikke er muligt, skal rapporten afspejle alle komitémedlemmers synspunkter. Hvis alle midler til at nå konsensus er blevet anvendt, og komitéen ikke er nået til enighed, træffes der som sidste udvej afgørelse med et flertal på fire femtedele af de medlemmer, som er til stede og stemmer, eller med et flertal på otte medlemmer, alt efter hvad der er størst. Komitéen er beslutningsdygtig, når mindst ti medlemmer er til stede.
            
            
               (11)Hvert medlem af komitéen undgår direkte eller indirekte interessekonflikter i forbindelse med enhver sag, som er under behandling i komitéen. Når et medlem står over for en direkte eller indirekte interessekonflikt eller er statsborger i en part, hvis overholdelse drages i tvivl, gør medlemmet komitéen opmærksom på det, før komitéen behandler sagen. Det pågældende medlem deltager ikke i udarbejdelsen og vedtagelsen af en henstilling fra komitéen i forbindelse med sagen.
            
            
               (12)Bemærkninger kan fremsættes skriftligt gennem sekretariatet, hvis litra a) og b) finder anvendelse, af: 
            
            
               (a)en part, som er af den opfattelse, at den til trods for, at den gør sit yderste, ikke er eller ikke vil være i stand til at opfylde visse forpligtelser i henhold til konventionen. En sådan skriftlig bemærkning bør indeholde oplysninger om, hvilke specifikke forpligtelser, der er berørt, og en vurdering af grunden til, at parten kan være ude af stand til at opfylde forpligtelserne. Hvis det er muligt, kan der indgives underbyggende oplysninger eller rådgivning om, hvor underbyggende oplysninger kan findes. Den skriftlige bemærkning kan indeholde forslag til løsninger, som parten anser for at være mest hensigtsmæssige for dens specifikke behov.
            
            
               (b)En part, som er direkte berørt eller som sandsynligvis vil blive direkte berørt af en anden parts påståede manglende opfyldelse af forpligtelserne i henhold til konventionen. En part, som har til hensigt at indgive en skriftlig bemærkning i henhold til dette litra, bør, inden den gør dette, høre den part, hvis overholdelse drages i tvivl. Den skriftlige bemærkning bør indeholde oplysninger om, hvilke specifikke forpligtelser der er berørt, og oplysninger, der underbygger den skriftlige bemærkning, herunder om, hvordan parten er berørt eller sandsynligvis vil blive berørt.
            
            
               (13)For at kunne vurdere de eventuelle vanskeligheder, som parterne har med at opfylde deres forpligtelser i henhold til konventionens artikel 4, stk. 1, artikel 5, stk. 1 og 2, og artikel 10, skal komitéen, efter at have modtaget de oplysninger fra sekretariatet, som sådanne parter har indgivet i henhold til ovennævnte bestemmelser, skriftligt underrette parten om den sag, som giver anledning til bekymring. Hvis problemet ikke er blevet løst inden for 90 dage ved samråd via sekretariatet med den pågældende part, og komitéen fortsætter behandlingen af sagen, gør den dette i overensstemmelse med stk. 16-24. 
            
            
               (14)Sekretariatet fremsender skriftlige bemærkninger, som fremsættes i henhold til ovenstående stk. 12, litra a), inden for to uger efter at have modtaget dem, til medlemmerne af komitéen til behandling på komitéens næste møde. 
            
            
               (15)Sekretariatet sender, inden for to uger efter at have modtaget skriftlige bemærkninger, som fremsættes i henhold til stk. 12, litra b), eller med det formål at fremme stk. 13, en kopi til den part, hvis overholdelse af konventionen drages i tvivl, og til medlemmerne af komitéen til behandling på komitéens næste møde. 
            
            
               (16)Parter, hvis overholdelse drages i tvivl, kan indgive svar eller bemærkninger på ethvert efterfølgende trin i de procedurer, der er beskrevet i nærværende afgørelse.
            
            
               (17)Uanset ovenstående stk. 16 bør supplerende oplysninger, som fremsendes af en part, hvis overholdelse drages i tvivl, videresendes til sekretariatet inden for tre måneder fra datoen for partens modtagelse af den skriftlige bemærkning, medmindre omstændighederne i en bestemt sag nødvendiggør en forlængelse af fristen. Sådanne oplysninger videregives straks til medlemmerne af komitéen til behandling på komitéens næste møde. Når en skriftlig bemærkning er fremsat i henhold til ovenstående stk. 12, litra b), videresender sekretariatet også oplysningerne til den part, som har fremsat bemærkningen. 
            
            
               (18)Komitéen kan beslutte ikke at gå videre med skriftlige bemærkninger, som den anser for at være:
            
            
               (a)ubetydelige 
            
            
               (b)åbenbart ubegrundede.
            
            
               Facilitering
            
            
               (19)Komitéen behandler enhver skriftlig bemærkning, som fremsættes i henhold til stk. 12 eller med det formål at fremme ovenstående stk. 13, med henblik på at fastslå de faktiske forhold og de grundlæggende årsager i den sag, som giver anledning til bekymring, og på at bidrage til at finde en løsning på problemet under hensyntagen til konventionens artikel 16. Til det formål kan komitéen give en part:
            
            
               (a)rådgivning
            
            
               (b)ikke-bindende henstillinger
            
         
         
            
               (c)eventuelle supplerende oplysninger, der er nødvendige for at bistå parten med at udarbejde en overholdelsesplan, herunder tidsplaner og mål.
            
            
               Mulige foranstaltninger til håndtering af problemer vedrørende overholdelse
            
            
               (20)Hvis komitéen, efter at have gennemført faciliteringsproceduren i stk. 19, og under hensyntagen til årsagen til og typen, graden og hyppigheden af vanskelighederne med overholdelse, herunder den finansielle og tekniske kapacitet hos den part, hvis overholdelse drages i tvivl, vurderer, at det er nødvendigt at foreslå yderligere foranstaltninger til at løse en parts problemer vedrørende overholdelse, kan den inden for rammerne af sine beføjelser, jf. konventionens artikel 18, stk. 5, litra c), anbefale partskonferencen, at denne overvejer følgende foranstaltninger, som træffes i overensstemmelse med folkeretten for at opnå overholdelse:
            
            
               a)
                     yderligere støtte i henhold til konventionen til den pågældende part, herunder, hvis det er relevant, lettelse af adgangen til finansielle ressourcer, teknisk bistand og kapacitetsopbygning
            
            
               b)
                     rådgivning vedrørende fremtidig overholdelse med henblik på at bistå parterne i at gennemføre konventionen og fremme samarbejdet mellem alle parter
            
            
               c)
                     anmode den pågældende part om løbende at underrette om sine bestræbelser 
            
            
               d)
                     udstede en erklæring, hvori komitéen udtrykker bekymring for eventuel fremtidig manglende overholdelse
            
            
               e)
                     udstede en erklæring, hvori komitéen udtrykker bekymring for aktuel manglende overholdelse
            
            
               f)
                     henstille til, at eksekutivsekretæren offentliggør tilfælde af manglende overholdelse
            
            
               g)
                     henstille til, at den pågældende part tager hånd om den manglende overholdelse med henblik på at løse problemet.
            
            
               Behandling af oplysninger
            
            
               (21)1) Komitéen kan gennem sekretariatet modtage relevante oplysninger fra:
            
            
               (a)parterne 
            
            
               (b)relevante kilder, når komitéen vurderer, at dette er nødvendigt og hensigtsmæssigt, med forudgående samtykke fra den pågældende part eller som anvist af partskonferencen 
            
            
               (c)konventionens clearing house-mekanisme og relevante mellemstatslige organisationer. Komitéen forsyner den pågældende part med sådanne oplysninger og opfordrer den til at fremsætte bemærkninger herom. 
            
            
               2) Komitéen kan også anmode om oplysninger fra sekretariatet, i givet fald i form af en rapport, om sager, der behandles af komitéen. 
            
            
               (22)Til behandling af systemiske problemer vedrørende generel overholdelse, jf. stk. 25, kan komitéen:
            
            
               (a)anmode om oplysninger fra alle parter
            
            
               (b)anmode om relevante oplysninger fra enhver pålidelig kilde og eksterne eksperter, i overensstemmelse med de relevante vejledninger fra partskonferencen og
            
            
               (c)rådføre sig med sekretariatet og trække på dets erfaring og videnbase.
            
         
         
            
               (23)Med forbehold af konventionens artikel 14 beskytter komitéen og alle parter og personer, der er involveret i drøftelserne i komitéen, oplysninger, som modtages i fortrolighed.
            
            
               Overvågning
            
            
               (24)Overholdelseskomitéen skal overvåge konsekvenserne af foranstaltninger, der træffes i henhold til ovenstående stk. 19 og 20.
            
            
               Generelle problemer vedrørende overholdelse
            
            
               (25)Overholdelseskomitéen kan undersøge systemiske problemer vedrørende den generelle overholdelse, som er i alle parters interesse, hvis: 
            
            
               (a)partskonferencen anmoder om det
            
            
               (b)Komitéen træffer, i medfør af sit mandat i henhold til konventionen, på grundlag af de oplysninger, som sekretariatet har indhentet fra parter og forelagt for komitéen, afgørelse om, hvorvidt der er behov for at undersøge et generelt problem vedrørende overholdelse og for at udarbejde en rapport herom til partkonferencen.
            
            
               Rapporter til partskonferencen
            
            
               (26)Komitéen fremlægger ved hvert ordinært møde i partskonferencen en rapport, der afspejler: 
            
            
               (a)det arbejde, Komitéen har foretaget
            
            
               (b)komitéens konklusioner og henstillinger
            
            
               (c)komitéens fremtidige arbejdsprogram, herunder en plan for forventede møder, som komitéen anser for at være nødvendige for at kunne gennemføre sit arbejdsprogram, til drøftelse og godkendelse på partskonferencen.
            
            
               Andre hjælpeorganer
            
            
               (27)Hvis komitéens aktiviteter vedrørende særlige spørgsmål overlapper med ansvarsområder, der henhører under et andet af Rotterdamkonventionens organer, kan partskonferencen bede komitéen om at rådføre sig med det pågældende organ.
            
            
               Udveksling af oplysninger med andre relevante multilaterale miljøaftaler. 
            
            
               (28)Hvis det er relevant, kan komitéen efter anmodning fra partskonferencen eller på eget initiativ indhente særlige oplysninger fra overholdelseskomitéer, der beskæftiger sig med farlige stoffer og farligt affald i andre relevante multilaterale miljøaftalers regi og aflægge rapport om disse aktiviteter til partskonferencen.
            
            
               Revision af overholdelsesmekanismen
            
            
               (29)Partskonferencen tager regelmæssigt gennemførelsen af procedurerne og mekanismerne i dette bilag op til revision.
            
            
               Forhold til bilæggelse af tvister
            
            
               (30)Procedurerne og mekanismerne berører ikke konventionens artikel 20.